สั่งไอพีโออัพเดตไฟลิงน้ำท่วมทำข้อมูลเคลื่อน
ก.ล.ต.ชี้ไอพีโอที่ถูกกระทบจากน้ำท่วม ต้องปรับปรุงข้อมูลไฟลิง
30 ต.ค. 2565

ก.ล.ต.ชี้ไอพีโอที่ถูกกระทบจากน้ำท่วม ต้องปรับปรุงข้อมูลไฟลิง
นายธวัชชัย พิทยโสภณ ผู้อำนวยการฝ่ายงานเลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวว่า อุทกภัยที่เกิดขึ้นอาจส่งผลกระทบต่อบริษัทที่ยื่นแบบแสดงรายการข้อมูล (ไฟลิง) จนมีข้อมูลสำคัญเปลี่ยนไป 
ทั้งนี้ มีหลักการที่ปรึกษาทางการเงิน หรือบริษัทที่ยื่นไฟลิงมีหน้าที่ต้องปรับปรุงข้อมูลให้ถูกต้องและเป็นปัจจุบันเสมอ เพราะตอนยื่นไฟลิงครั้งแรก บริษัทได้ให้การรับรองว่าข้อมูลที่ยื่นเข้ามาเป็นข้อมูลที่ถูกต้องตามข้อเท็จจริงทุกประการ
อย่างไรก็ตาม ในกรณีที่ที่ปรึกษาทางการเงิน หรือบริษัทไม่ได้ปรับปรุงข้อมูล แต่สำนักงาน ก.ล.ต. เห็นว่ามีข้อสงสัย ก็จะสอบถามไปที่บริษัทเพิ่มเติม เพื่อให้บริษัทชี้แจงผลกระทบและข้อมูลที่ถูกต้องกลับมา
“ไม่เฉพาะน้ำท่วมเท่านั้น หากมีเหตุการณ์ใดส่งผลกระทบ ที่ปรึกษาทางการเงิน หรือบริษัทมีหน้าที่ต้องอัพเดทข้อมูลให้ถูกต้องเป็นปัจจุบัน”นายธวัชชัย กล่าว
นายชูพงศ์ ธนเศรษฐกร กรรมการผู้จัดการ ฝ่ายวาณิชธนกิจ บริษัทหลักทรัพย์ คันทรี่ กรุ๊ป ที่ปรึกษาทางการเงิน บริษัท เอื้อวิทยา กล่าวว่า ได้ส่งข้อมูลไฟลิงครั้งสุดท้ายของเอื้อวิทยาไปให้กับ ก.ล.ต.แล้ว ซึ่งยังไม่รวมเหตุน้ำท่วม แต่จากการตรวจสอบไปที่เอื้อวิทยาพบว่าไม่ได้รับผลกระทบ จึงไม่จำเป็นต้องปรับปรุงข้อมูลอีก ยกเว้นกรณีที่ ก.ล.ต.สอบถามเพิ่มเติม
นายประเสริฐ ภัทรดิลก กรรมการ ผู้อำนวยการ บริษัท แอดไวเซอรี่ พลัส ที่ปรึกษาทางการเงิน บริษัท ฮอต พอท กล่าวว่า เพิ่งส่งข้อมูลผลกระทบน้ำท่วมไปให้กับ ก.ล.ต. แต่ยืนยันว่าฮอตพอทได้รับผลกระทบไม่มาก มีเพียงการปิดสาขาบางแห่งเท่านั้น